Renée Fleming
Renée Fleming, f. 1959, amerikansk lyrisk sopran. Renée Fleming blev uddannet på Juilliard School of Music i New York. Hun debuterede som Konstanze i Wolfgang Amadeus Mozarts opera Bortførelsen fra seraillet på Salzburg Landestheater 1986, men slog først for alvor igennem som Grevinden i Mozarts Figaros bryllup på Houston Grand Opera 1988.
I løbet af de følgende 25 år er Renée Fleming blevet en operaens superstar både i USA og i Europa på grund af sin stemmes fløjlsbløde klang, sin perfekte teknik og sin levende, charmerende sceneoptræden. Ud over Mozart- og Richard Strauss-roller strækker hendes repertoire sig fra Georg Friedrich Händels Alcina til moderne amerikansk opera, bl. a. André Previns A Streetcar Named Desire (1998). Titelrollerne i Thaïs og Manon af Jules Massenet, Rusalka af Antonín Dvořák samt Desdemona i Giuseppe Verdis Otello hører til hendes glansroller.
Renée Fleming er fast tilknyttet Metropolitan Opera, men optræder ofte i andre store amerikanske og europæiske operahuse. Hun har gennem årene fået mange priser for sine operaroller og cd-indspilninger af lieder og operaarier. 2004 fik hun udgivet sine erindringer, The Inner Voice, the Making of a Singer. En cd med jazzmusik fra 2005 blev godt modtaget af hendes fans.